Seba ke waştbi wa derheqê hêrişanê kîmyewîyan ê vera Herêmanê Pawitişî yê Medya  de cigêrayîş bêro kerdene Sereka Konseya Merkezî ya Yewîya Tabîbanê Tirkan (TTB) Şebneme Korur Fîncanci amebî tepiştene. Roniştişê hîrêne yê dewaya Fîncanci ewro Mehkemeya Cezaya Giran a 24. ya Îstanbulî de ame kerdene.
Xeylêk temsîlkaranê rêxistinanê komelê sîvîlî, hunermend, sîyasetmedar û pawitoxanê heqanê merdiman dewa teqîp kerde. Seba ke heyeta ronişitşî deng bî xeylêk kesî zî teber de mendî.
Fîncanci semedê paştdayîşê ke dîyeno ci keyfweşîya xo ard ziwan û vat: ''Sûcê ma çîyo? Ma vanê wa her kes pê ziwanê dayîke xizmetê weşîye bigêro, wa merdimî memirê, vera krîzê ekolojî vejîyenê, ma vera qeyûmanê rektoran vejîyenê, ma vanê welatêko tede demorasî û edalet çîn ê, tede weşîye zî çîn a. Coka ma hedef de yê. Kam ke vera neheqîye vejîyeno nê welat de erzîyeno zîndanan. Kam ke semedê holîya welîatî qala heq huqûqî keno sey xayînî yeno mojnayene.''
Hemserekê Komeleya Heqanê Merdiman Ozurk Turkdogan zî heyetê mehkeme rê vat: ''Dozgerê Komare meraq nêkenê sînorê Tirkîya de sebeno? Seba ke pawitişê heqanê merdiman vanê wa cigêrayîş bêro kerdene, şima nêeşkenê înan sûcdar bikerê, vejê mehkemeyan. Eke şima cigêrayoxanê edaletî pê rayîrê hukmî bêveng bikerî, şima huqûqî qedînenê.''
Avûkatanê Fîncanci vera bêhuqûqîye hêrsê xo ard ziwan û waşt wa Fîncanci cade bêro tehlîyekerdene. Mehkeme semedê qerarî saetêke mabên dewa û dima bi îdîaya ''propagandaya rêxistine'' cezaya 2 serran û 8 aşman û 15 rojan daye ci û Fîncanci tehlîye kerde.
